Taxibestuurders maak amok in polisiestasie | Maroela Media
Philippi in Kaapstad was verlede Donderdag in rep en roer toe 40 taxibestuurders 'n polisiestasie in dié omgewing binnegestorm en chaos veroorsaak het.
Dié reaksie volg ná verkeersbeamptes 'n taxibestuurder vir valse dokumente in hegtenis geneem het.
Luidens 'n verklaring uitgereik deur die Stad Kaapstad is die bestuurder na die Philippi-Oos-polisiestasie geneem. Die taxi-eienaar is na die stasie ontbied waar hy erken het die nommerplaat en lisensieskyf van dié betrokke taxi behoort eintlik aan een van sy ander taxi's. Die eienaar is net daar en dan ook in hegtenis geneem omdat hy die bestuurder toegelaat het om die taxi met die bedrieglike dokumente te bestuur.
"Tydens die ondervraging van die verdagtes het die taxi-eienaar sy vrou laat weet om hul besittings by die stasie te kom haal. Sy het egter nie daar aangekom nie, maar eerder 'n groep van sowat 40 taxibestuurders en -eienaars," lui die verklaring.
"Die groep het die stasie bestorm en geëis dat albei verdagtes onmiddellik vrygelaat word. Toe die groep sien dat daar nie aan hul eise voldoen word nie, het hulle die verdagtes gegryp en 'n verkeersbeampte teen een van die tafels gedruk.
"Volgens die stad het twee speurders – wat in die kamer was – ingegryp en die taxibestuurders gekeer om die beampte verder aan te rand."
Die groep taximanne het toe daarin geslaag om die verdagtes te bevry en het die polisiestasie verlaat.
"Die stasiebevelvoerder het 'n 72-uur-aksieplan geaktiveer om die verdagtes weer in hegtenis te neem."
Strafsake vir die besit van bedrieglike dokumente en ontsnapping uit wettige aanhouding is aanhangig gemaak.
Dít is die tweede soortgelyke voorval in 'n kwessie van dae waar wetstoepassers verhoed is om hul werk te doen. In 'n voorval die volgende dag in Lotusrivier het 'n menigte mense wetstoepassers verhoed om 'n verdagte op dwelmverwante aanklagte in hegtenis te neem.
JP Smith, Kaapstad se burgemeesterskomiteelid vir veiligheid, sê dit is betreurenswaardig om te sien hoe mense verdagtes help en hardhandig teen die polisie optree. Hy moedig gemeenskappe aan om die polisie eerder te help in die bestryding van misdaad.
Metropolisiebeamptes het die afgelope week altesaam 149 verdagtes in hegtenis geneem en 5 673 boetes uitgereik, terwyl die polisie altesaam 155 inhegtenisnemings gedoen en 4 427 boetes uitgereik het.
Aagh asb julle 40 mooi mense, sal julle asb nou soet wees en die polisie kantore verlaat. Ons sal julle elkeen n suigstokkie gee. My magtag en hulle wil hulself polisie noem. GLORYFIED CARGUARDS. NIKS MEER NIE. NET IN SA
Bedank die ANC en hopelose Cele spesifiek dat publiek nie meer respek vir ons korrupte BEE belaaide gereg het nie.
Nou hoe de duiwel gaan hulle die publiek beskerm? Patete
Daar staan geskrywe "Good will become evil and evil will become good". Ons sien dit al hoe meer sedert mense al hoe meer regte opeien. Die probleem is dat vandag se mense wat inbeheer is van die land en hul volgelinge nie die vermoë besit om tussen reg en verkeerd te onderskei nie. Ongelukkig moet ons wie daardie vermoë besit, daarmee saamleef. Laat jy net jouself uitspreek teen hierdie tipe van gedrag, dan word jy uitgekryt as 'n rassis. Ons is nou die "good" wat "evil" geword het.